Glas og murbrokker blev med et ordentligt brag sendt mod jorden på Vesterbro i Aalborg fredag aften. Der var sket en eksplosion i en lejlighed på adressen Vesterbro 80. Første melding fra politiet var, at der var tale om en frituregryde, der var sprunget i luften. Ifølge indsatslederen fra Nordjyllands Beredskab så kan en frituregryde alene dog ikke forårsage de skader på murværket, som man ser på Vesterbro i Aalborg. - Politiet skal først til at efterforske nu, så vi kan få endeligt klarlagt, hvad årsagen til denne eksplosion er, men der kunne være tale om en gaseksplosion, siger Klavs Bojsen, indsatsleder ved Nordjyllands Beredskab. Der er sket store ødelæggelser i lejligheden på Vesterbro. Eksplosionen har blæst vinduer ud, og fået murværk til at gå i stykker. Flere murbrokker havnede på fortovet på Vesterbro. To personer, der befandt sig i lejligheden, er kommet til skade ved eksplosionen. - Når murværk begynder at krakelere, så skal der store kræfter til, så de to personer i lejligheden har fået et ordentligt tryk. Jeg ved ikke noget om deres tilstand på nuværende tidspunkt, siger Klavs Bojsen. Indsatslederen oplyser, at der ikke var tale om en brand i lejligheden, men udelukkende en eksplosion. Det ene spor på Vesterbro var midlertidigt spærret fredag aften. Lejligheden er midlerligt spærret af indtil på mandag, hvor årsagen til eksplosionen skal klarlægges.

Referat:
En eksplosion ramte fredag aften en lejlighed i Aalborg. Den var så voldsom, at vinduer blev blæst ud og murbrokker faldt ned på Vesterbro.